U-I-22/11
Natisni
Opravilna št.:
U-I-22/11
Datum odločitve:
15. 3. 2012
ECLI:
ECLI:SI:USRS:2012:U.I.22.11
Akt:
Zakon o dohodnini (Uradni list RS, št. 13/11 – uradno prečiščeno besedilo) (ZDoh)
Izrek:
Pobuda za začetek postopka za oceno ustavnosti Zakona o dohodnini (Uradni list RS, št. 13/11 – uradno prečiščeno besedilo) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
A. B. C., Č.
Datum vloge:
31. 1. 2011
Vrsta odločitve:
sklep
Vrsta rešitve:
zavrženje
Dokument:
US29708
Dokument v PDF obliki:
U-I-22-11.pdf
135 KB
Prenesite datoteko
U-I-22/11-4
15. 3. 2012
SKLEP
Ustavno sodišče je v postopku za preizkus pobude A. B. C., Č., na seji 15. marca 2012
sklenilo:
Pobuda za začetek postopka za oceno ustavnosti Zakona o dohodnini (Uradni list RS, št. 13/11 – uradno prečiščeno besedilo) se zavrže.
Obrazložitev
1. Pobudnica izpodbija v izreku tega sklepa navedeni predpis. Zatrjuje, da je ta predpis v neskladju z Ustavo, ker ji je davčna uprava na njegovi podlagi izdala odločbo o odmeri dohodnine zaradi dobička iz kapitala, v kateri je že prenos delnic na hčerinsko firmo smatrala za prodajo, čeprav kupoprodajna pogodba ni bila izvedena. Predlaga, naj jo Ustavno sodišče v razmerju do zakonodajalca zaščiti kot državljanko Republike Slovenije.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijani Zakon o dohodnini (ZDoh-2) ne učinkuje neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). V obravnavanem primeru pobudnica ni izkazala, da je zoper odločbo davčnega organa o odmeri dohodnine iz naslova dobička iz kapitala izčrpala pravna sredstva. Iz razlogov, navedenih v citiranem sklepu Ustavnega sodišča, pobudnica zato ne izkazuje pravnega interesa za začetek postopka za oceno ustavnosti izpodbijanega zakona. Ustavno sodišče je zato njeno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik